ولې اصغر ستانکزي خپل تخلص بدل کړ
د افغانستان د کرکټ د ملي لوبډلې کپټان اصغر ستانکزي خپل تخلص "افغان" کړ.
ښاغلي ستانکزي ایرلنډ ته تر سفر مخکې برېښنايي تذکره/پېژندپاڼه واخیسته. د افغانستان کرکټ بورډ وايي چې نوموړي دا کار "افغان" هویت ته د درناوي او دغه هویت د ساتلو لپاره کړی دی. اصغر ستانکزی د کابل ولایت دی. هغه په خپل فیسبوک کې د خپل تخلص بدلولو خبر ورکړی دی او لیکلي یې دي "..... دا هم د یادولو وړ ده چې د یوه ملي لوبغاړي په توګه مې په خورا خوږه او ګلالۍ هیوادنۍ مینه خپل تخلص له "ستانکزي" څخه "افغان" ته واړاوه." په افغانستان کې د برېښنایي تذکرو د وېش په اړه یو لړ مخالفتونه شوي دي. هغوی چې د دغې لړۍ مخالفت کوي وايي چې باید په دغو تذکرو کې هویت د "افغان" په توګه ونه لیکل شي، خو د افغانستان په اساسي قانون کې د افغانستان ټول اتباع افغان بلل شوي دي. اصغر "افغان" له څو کلونو راهېسې د افغانستان د کرکټ د ملي لوبډلې کپټان دی. د هغه یو بنګالي مینوال تسکین احمد څو کاله مخکې خپل تخلص په ستانکزي واړوه او علت یې له افغان کپټان سره خپله مینه وښوده. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.